En 78-årig mand er tiltalt for at slå sin hustru gennem 50 år ihjel. Sagen kører som en tilståelsessag ved Retten i Helsingør i dag, og strafferammen er op til tre års fængsel.

Den 78-årige er tiltalt efter straffelovens paragraf 239, for aktiv dødshjælp er ulovligt i Danmark. Anklager Helle Olesen er dog ikke sikker på, at hun vil kræve tre års fængsel til den 78-årige.

- Praksis på dette område er meget gammel. Der har tidligere været domme fra et halvt års betinget fængsel og op til to et halvt år, hvor noget af straffen blev gjort betinget. Derudover kommer sagens omstændigheder, så det er svært at sige præcis, hvad vi går efter, siger Helle Olesen.

Håber på en betinget dom

Den 78-åriges advokat, Jan Torp Hansen, håber på en betinget dom.

- Retten er nødt til at se bag sagen. Et ægteskab ender tragisk efter 50 år, og begge parter var enige om at slutte det. Min klient sad varetægtsfængslet i et par dage, og det er ikke rimeligt, at han skal afsone igen, siger han og fortsætter:

- Strafbestemmelserne på dette område er 100 år gamle, og samfundet ændrer jo også holdning. På den ene side betragter man liv som noget helligt og værdifuldt, og på den anden side står den enkeltes ret til selv at bestemme over sit eget liv.

Det er lige præcis i dette modsætningsforhold, sagen befinder sig. Ægteparret havde været gift i mere end 50 år, da manden tog livet af sin 71-årige hustru den 9. april i år. Hun var blevet lam efter en ulykke og var indlagt på Rigshospitalets Klinik for Rygmarvsskader i Hornbæk.

Fortryder ingenting

Manden har sagt til Helsingør Dagblad, at hustruen selv tryglede ham om at tage hendes liv.

- Men jeg har bestemt ikke fortrudt, hvad jeg har gjort. Det var en barmhjertighedsgerning, siger han ifølge avisen.

Men selv om den 78-årige ikke fortryder noget, er dagen i dag hård for ham, siger hans advokat.

- Han er trykket. Han har været afklaret igennem hele forløbet, men han er trykket over at skulle møde det strafferetslige system i en alder af 78, imens han bearbejder sorgen over tabet af sin kone, siger Jan Torp Hansen.